થોડીવાર પછી ખેડૂત ઉઠીને કામ કરવા લાગ્યો, એની પત્ની અને બાળકો પણ સાથે નાનામોટા કામ કરતા કરતા એને મદદ કરતા હતા. થોડીવાર પછી પત્નીને કઈક ઈશારો કર્યો. પત્ની પાછી વડલા નીચે ગઈ. ત્યાં ગોઠવેલા ત્રણ પાણા પર એક તપેલી મૂકી. અક્ષરે જોયું ચા બની રહી હતી, અક્ષરને પણ ચા પીવાનું મન થઇ આવ્યું, પણ એમ સામેથી જવું યોગ્ય નાં લાગ્યું. થોડીવારમાં ખેડૂતે હાકલ મારી, આજુબાજુમાંથી એક બે ખેડૂત મિત્રો ચા પીવા આવ્યા. ખેડૂતનું ધ્યાન અક્ષર તરફ પડ્યું, એને જોરથી બુમ પાડી “ સાઇબ, સા પીવી હોઈ તો આ કોર હાલો”. અક્ષરને જોઈતું હતું ને વૈદે કીધું જેવું થયું. એને આમ પણ ખેડૂત સાથે વાત કરવાનું મન હતું.